Stakera ke Butca

**Stakera ke Butca** (&nbsp;ukrainavon **Бучанська різанина**&nbsp;) tir gomiltum askoas va aultovesa gomilara is boera is nakera bak 2022 tove ukrainaf wideytik ke Butca bal Butca meld gan rossiafa ervolia is inafa kalkerelera va widava xuton gu tolgenira va Ukraina gan Rossia nuve zo raplekuyud.

## Orka
Xuton gu tolgenira va Ukraina, rossiafa ervolia va jowa vagee Belarusa remlapir. Tana taneafa lizira tir abdulapira van Kyiv kelu, pomanon gan brizap dem sayakaf sidirem.

Bak bareaksat ke 2022 rossiafo abdupo va Butca widava kokereled, i va tan taneaf canak ke Kyiv.

Voldum aryona wudava, taneagadesik ke widava remi kerelera dun tiyir flif. Me zo guldeyer meie zo klibuyur.

Tici balemeaksat, abdi rossiafa dimavlara div Kyiv winka, Irina Venediktova Jadif Palsotik ke Ukraina dakter da va wazdexa icde 2500 abdiyena toda ke gejagomilara bal rossiafa tolgenira al kayestar ise «&nbsp;va konak decemoy tubizik&nbsp;» al pilkomodar.

Xuton gu jadifa bulura ke rossiafo po lente Kyiv is dilfura gan ukrainafa ervolia, rossiaf milk kereles va Butca vema dimavlad. Ukrainafo po ba 01/04/2022 va widava kolapid.

## Dilizera ke stakera
Taneaf ewavatum ke nakila den seltgort ba pereaviel 2-e ke balemeaksat zo sanegad. Moi bulura ke rossiafa ervolia va widava, yona wazdexa va rotisa gejagomilara awid, i va gomilara ape raplekuyuna gan yono rossiafo po edje sino va vema kereleyed. Sedme *The Times* fela isu *Washington Post*, san-anyustoyo buxayano alto ke adjubeyene ayikye iku ayikya iku rumeik koe lan fukot zo katrasid. Alto va wazdes nakeks divnedid ; va yona gabeyena oblaka is solimpayana talga. Vawila tid kotrafa gu wideytik aytayan az iskeyen moe kelda ; konaka awalkoda kan divroidaxa gan rossiaf sayakik abdi sinafa dimavlara co zo ikseyed.

Irubasik is dotagadesik ruyed da kosik gan rossiaf milk zo aytayad. Jontik kosik gubeon nucobaleyed, va tulon gestara va vakol ok remburera va eyelt dem lusteks ba vula ke adjubera. Alto va conyuta ke viltara divnedid numen batcoba bazecker da sino zo viltayad lodame gan divroidas werk ok aorara co zo dolisteyed.

Anatoli Fedoruk dotagadesik va Butca ruyer da icle 280 korik ke widava ko bru zo gokotawayad. Lizukaf irubasik va 57 aro alto ko aru bru gokotawayad. 

Wazdexa nubazed da rossiik va ukrainaf wideytik, don yontan gluyayamb va nubeem kadime ge, loedje al adjubeyed. Ba 02/04/2022 lan felusik ke AFP viley dakter da va icle 20 alto ke wideytik senyeso koe nuda ke widava al tulizukar, don toloyo alto ton gluyayan nubeem bazeckeso va mulafa klibura kan viltara ko kapray.

Alto ke tulebayana ayikya dere zo katrasid, i loote alto likon anteyayano. Moni 7°15' ba 5-e ke bareaksat, toloy direm rembures va toloya layatesa yasa ba niarura ko Ckalova vawila, gan rossiaf sayakik zo tcaluted. Rossiafo po va kametca viltad, aytason va tanoye ayikye koe toleaf direm. Taneaf direm dere zo viltar nume dem toloy kerelesik koteyawer, i dem toloy rumeik is gadikya.

Irubasik va *Human Rights Watch* grustaks radimi bulura ke rossiafo po gukoed ise va askipera va irubasikeem ke widava remi kerelerugal pimtad&nbsp;: rossiaf sayakik va kota mona worayad, koeruson va monik is vilason va kiewega is elakeson va vageeem ta intafa diskira. Wideytik gan viltara zo kulmeyed viele va mona betdume godivlaniyid. Ozodaf viltasik va wideytik kulmeyed isen rossiaf ervokiraf sidirem va kolna ke widava xuyavon viltayad. Rossiaf milk va selasa pomara gu bakayan wideytik vewayad. Bru mu lizukaf kosik zo suxayar isen kereles milk divmalyeroton klibuyud.

Ba 4-e ke bareaksat, rossiafo po va baroy ervoiskaf ukrainaf wideytik bildes va vakolafa sinka ko sulemditsa aytad. Sedme irubasik ke Butca, kolapison va widava, rossiaf bort isu sayakaf sidirem va nudeem exuleyed, xuyason viltason va dilk ke mona.

Lan munesteks sanegayan gan *The Kyiv Independent* fela vas tanoy afigasuteks is yona giva icde tanoye ayikye is toloya ok baroya tulebayana ayikya leve moek dere ruldar, i icde korik pakon anteyayan kene vawa. *The Guardian* fela va inc vrutara ozwar, i va vrutara ruyesa da rossiafo po va ukrainaf rumeik koe intyon sidirem bak lapira al rundad enide wetce ayaf prosilik di faved.

*CNN* givaviley  is *Bild* fela  va mamewavaxa valdigara va jontika awalkoda senyesa moe nuda ik kusk ke Butca sanegad, don lanyona sina ton gluyayan meem ik nimateem. Virnura raplekuyuna koe widava gan *Human Rights Watch* meruptes viley rojus va rokeem dere zo valdigayad.

## Kogrupara
### Vedeyafa kogrupara
Vedeyaf ukrainaf ardial va kogrupara va bifeem ke Butca al koaskir. Vemapa ke Butca gu gomilaxo zo torigir.

### Walvedeyafa kogrupara
Ukrainafa elda ta divef arienteem al erur da kogrupasik dene kogrupara ke Walvedeyaf Malyerotaf Tregul ko Butca widava is aryona tunuyayana vema ke Kyiv winka di zo staksed. Dmitro Kuleba eldik ta divef arienteem va aryona walvedeyafa rega ta kayestara va wazdexa al kaber.

## Danexa
Solve lantan ruyed da wideytik gan kaburervoliafa aorara zo aytayad, pune artan bazed da kosik ton nubeem gluyayan kake ge zo katrasiyid. Sedme dotagadesik, wideytik ko kapray gan rossiaf milk zo viltayad. Dene Al Jazeera roday, David Desroches kotlaf tavesik koe Washington bazer da kuranafa gomilara va wideytik gu gejagomilara miv soye zo torigir.

Koe koerudara pu *Bild* fela, Vitali Klitcko dotagadesik ke Kyiv krupter da «&nbsp;suza dilizeyesa koe Butca is aryon deor ke Kyiv ton *saneaytara* ravlem anton zo roduvur&nbsp;» nume va Vladimir Putin rossiaf taneatisik gu gejagomilara koridar.

## Vrutara
Lan irubasik yoltkiraf gu Artem bliyis remi 17 viel ke rossiafa kerelera dakter&nbsp;:

Jontika boera gan rossiaf sayakik dere zo raplekuyud. Katerina Galyant swavopik va vrutara ke jontik kosik al kayestar :

## Rossiaf milk pakeyes va stakera
Ba 03/04/2022, drunason va ewava ke rossiafi sumewisiki, *InformNapalm* ukrainaf sayudasiktum va Azatbek Omurbekov vonkik wetce okilik ke 64-eafa taksa dem diremkiraf zeltasik kotirkayana koe Butca pilkomodar. Sayudasik va in gu «&nbsp;stakesik va Butca&nbsp;» al yoltad. Ukrainafa elda ta rojura va Omurbekov gu gejagomilara dere al koridar. Bat sayudasik va kote ilkafe mane ke Omurbekov interneton al sanegad.

## Kosikeem
* 290 ik 350 stakenik koe Butca 
* icle 410 stakenik koe kotak ke vema ke Kyiv 

## Ewava va stakera

File: Battle_for_Bucha_form_vokzalyna.jpg|
File: The city of Bucha after liberation from the Russians 01.jpg|
File: FPgHPMzXoAwdu4X.jpg|
File: BuchaKyiv.jpg|

## Vuestexa




__TOC__